Dronning Sonja Internasjonale Musikkonkurranse

Dronning Sonja Internasjonale Musikkonkurranse er en musikkonkurranse for unge sangere som avholdes i Oslo annethvert år. Konkurransen ble arrangert for første gang i 1988. De to første konkurransene var for pianister. Siden 1995 har konkurransen vært arrangert for sangere. Neste konkurranse arrangeres 13. - 23. august 2019. 
Konkurransen er åpen for sangere under 33 år. Deltakerne i konkurransen velges ut av en nasjonal uttaksjury på bakgrunn av innsendte lydopptak, og rundt 40 sangere inviteres til de innledende rundene av konkurransen. Derfra går 12 sangere videre til semifinalen, og til slutt velges 5 finalister som opptrer under den kringkastede finalekonserten i Den Norske Opera & Ballett.

Historie

Dronning Sonja Internasjonale Musikkonkurranse ble stiftet i1988. Blant initiativtakerne var Mariss Jansons, tidligere sjefdirigent for Oslo-Filharmonien. På den tiden var norsk musikkliv inne i en periode preget av økende internasjonalisering. Konkurransens formål var å skape en internasjonal musikkarena i Norge som kunne synliggjøre unge musikkutøvere, gi norske solister en mulighet til å bli vurdert opp mot et internasjonalt nivå, og oppnå en fokusering i utlandet på norsk musikkliv. 
Konkurransen ble stiftet som et samarbeidsprosjekt mellom en rekke sentrale norske musikk- og kulturinstitusjoner, blant annet Den Norske Opera, Oslo-Filharmonien, Norges musikkhøgskole, NRK, Lindemans Legat og Norsk Tonekunstnersamfund. 
Den første konkurransen ble avholdt i 1988, den gang for pianister. I 1995 markerte Norge 100-årsjubileet for Kirsten Flagstads fødsel, og i den forbindelse ble det besluttet at konkurransen dette året skulle avholdes for sangere. Dette viste seg å bli en stor suksess, og siden 1995 har Dronning Sonja Internasjonale Musikkonkurranse vært en konkurranse for sangere. Fram til 2007 ble det avholdt nasjonale konkurranser for norske sangere i forkant av den internasjonale konkurransen.  
Konkurransen arrangeres nå hvert annet år i samarbeid mellom Den Norske Opera & Ballett, Norges musikkhøgskole, Oslo-Filharmonien og NRK. Til hver konkurranse mottar organisasjonen mellom 200–250 søknader fra sangere verden over. For å delta i konkurransen må man være under 33 år, og deltakerne er hovedsakelig nyutdannete sangere innen opera og klassisk musikk som er klare til å ta fatt på sine internasjonale karrierer.  
Konkurransens tidligere prisvinnere kan dokumentere en sterk
utvikling av sine karrierer. Blant konkurransens tidligere prisvinnere finner vi blant annet den argentinske sopranen Virigina Tola (1999), den tyske tenoren Daniel Behle (2005) og den russiske sopranen Olga Mykytenko (2003). Konkurransen har hatt hele tre norske førsteprisvinnere: sopranen Marita Sølberg (2001), barytonen Audun Iversen (2007) og sopranen Lise Davidsen (2015).

Organisasjon

Dronning Sonja Internasjonale Musikkonkurranse er organisert som en stiftelse. Styret er stiftelsens øverste organ. Rådet er et rådgivende organ for styret. Styrets medlemmer er per 1. januar 2019 Einar Solbu (styreleder), Birger Magnus, Ingrid Stange og Randi Stene.  
Rådet består av en representant for hver av de organisasjonene / institusjonene som sto bak stiftelsen. Nåværende råd består av Peter Tornquist (rektor, Norges musikkhøgskole), Toril Carlsen (Norsk Tonekunstnersamfund), Arild Erikstad (Norsk rikskringkasting), Tore Dingstad (dekan, Kunsthøgskolen i Oslo), Ingrid Røynesdal (direktør, Oslo-Filharmonien), Geir Bergkastet (adm. direktør, Den Norske Opera & Ballett) og Frederik Zimmer (Lindemans Legat).

Bidragsytere

Dronning Sonja Internasjonale Musikkonkurranse drives med støtte fra Kulturdepartementet og Oslo kommune. Stiftelsen får også støtte fra private sponsorer, blant annet Anders Sveaas' Almennyttige Fond, Eckbos Legater, Formuesforvaltning AS, Canica AS, Lucy Høeghs Stiftelse, Stiftelsen Sat Sapienti og Ingrid Bjoners Stipend v/Alma Haga.

Jury

Dronning Sonja Internasjonale Musikkonkurranse er kjent for sin faglig sterke jury bestående av internasjonale toppnavn. Juryen består vanligvis av syv medlemmer og er sammensatt av både utøvende sangere, pedagoger og operasjefer.   
Etter de innledende rundene stemmer hvert jurymedlem på 12 deltakere som skal gå videre til semifinalen. Etter semifinalen stemmer jurymedlemmene på fem kandidater som går videre til finalen. Etter finalen rangerer hvert jurymedlem finalistene fra 1 til 5, og deltakeren med lavest poengsum blir konkurransens 1. prisvinner. Det enkelte jurymedlem leverer sin stemmegivning skriftlig, uten innsyn fra andre jurymedlemmer. Juryens beslutning er endelig.